Van kleins af was ek mal oor lang hare. Ek het selfs in die aande gebid daarvoor, ná die een keer wat my ma my hare laat sny het. Elke oggend het ek opgestaan en haar gevra of my hare al langer is, en elke keer het sy – soos ’n goeie ma – gesê dit is.
Dit het regdeur die laerskool so gegaan. Op hoërskool wou ek ook nooit te veel afsny nie. “Net die punte, asseblief,” elke keer, sodat die ‘split ends’ darem nie buite beheer raak nie. Dit het vir my amper te kort gelyk die paar kere wat ek dit in lae laat sny het, en van daar af net weer die punte, net die punte.
Ek het klaar die riglyne voor die tyd ge-Google, reeds met ’n liniaal gemeet of dit langer as vyf-en-twintig sentimeter was. Die haarkapster het geweet wat om te doen, en die rekkie net bokant my skouerlyn vasgemaak. My hare was so dik, sy moes omtrent ’n minuut lank sny om deur die poniestert te kom.
Daar was ’n meisie wat ook in Potch geswot het. Sy was een-en-twintig, onregverdig jonk. Ek het haar nie baie goed geken nie, meestal deur komitees en so. Die laaste keer wat ek haar gesien het, was by ’n gradeplegtigheid. Sy was baie maer, bleker as gewoonlik, maar sy het geglimlag. Haar hare was korterig, stylvol, ’n ander blond as wat ek haar laas gesien het. Ek is eintlik nou nog nie seker of dit ’n pruik was of nie.
Ek was geseënd genoeg om my studentejare klaar te maak, agter te laat, met die werkslewe wat voor my lê. Ek wil nie die cliché wees en sê dit was as gevolg van my “nuwe lewensfase” nie, maar dit het eintlik ’n bietjie daarmee te doen. In terme van jare was dit beslis hoogtyd, veral as jy iemand vra wat letterlik elke maand ’n ander styl en kleur het.
Nog ’n rede daaragter, het ek gedink terwyl ek in die spieël kyk hoe die haarkapster die orige hare langs my kop liggies trim, is eintlik ook maar eenvoudig: Hoekom nie?
Ek het die volgende week my poniestert in ’n ziploc-sakkie by die CANSA-sentrum in George gaan aflaai.
Pragtig geskryf! Ek was nog altyd mal oor jou lang hare – maar jy lyk amazing met die kort hare. Meer volwasse – perfek vir hierdie nuwe lewensfase (doelbewus of toe nie).